**AGENȚIA PENTRU PROTECȚIA MEDIULUI SĂLAJ**

# **DECIZIA ETAPEI DE ÎNCADRARE**

**Nr. 00 din 00.00.2024**

Ca urmare a solicitării de emitere a acordului de mediu adresate de **Municipiul Zalău,** cu sediul în județul Sălaj, Municipiul Zalău, Pța. Iuliu Maniu, nr. 3, înregistrată la APM Sălaj cu nr. 7808/02.10.2023, în baza:

* **Legii nr. 292/2018** privind evaluarea impactului anumitor proiecte publice si private asupra mediului, și a
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei si faunei sǎlbatice, aprobată cu modificǎri si completǎri prin **Legea nr. 49/2011**, cu modificările si completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 04.01.2024, că proiectul: ***Desființare construcții identificate în C.F. nr. 55205 situate pe strada Spicului și construire Centru de colectare deșeuri cu aport voluntar în Municipiul Zalău***, propus a fi amplasat în județul Sălaj, Municipiul Zalău, str. Spicului, fn,

***nu se supune evaluării impactului asupra mediului și***

***nu se supune evaluării impactului asupra corpurilor de apă.***

Justificarea prezentei decizii:

**I. Motivele pe baza cărora s-a stabilit necesitatea neefectuării *evaluării impactului asupra mediului* sunt următoarele:**

**a).** Proiectul intră sub incidenţa Legii nr. 292/2018 privind evaluarea impactului anumitor proiecte publice si private asupra mediului, fiind încadrat în Anexa nr. 2, la pct. 10 lit. a) - *proiecte de dezvoltare a unităților/zonelor industriale* și pct. 13 lit. a) - *Orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului*;

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză în urma transmiterii punctelor de vedere;

- prezenta solicitare a fost mediatizată prin publicare anunţ în ziarul Graiul Sălajului, afişare și înregistrare anunţ la sediul Primăriei Municipiului Zalău, precum și la sediul și pe pagina de internet a APM Sălaj, iar proiectul de Decizie etapă de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării și caracteristicilor impactului potenţial, s-a stabilit că realizarea acestuia nu va avea un impact semnificativ asupra calităţii factorilor de mediu;

**b) Caracteristicile proiectului:**

***b1) dimensiunea si concepţia întregului proiect:*** Prin proiect se propun următoarele:

Amplasamentul obiectivului se află în intravilanul municipiului Zalău, str. Spicului, fn, aflat în proprietatea privată a Municipiului Zalău.

La nivel județean a fost elaborat Planul Județean de Gestionare a Deșeurilor în Județul Sălaj, aprobat prin HCJ Sălaj nr. 41/26.03.2021. Planul conține măsurile propuse pentru atingerea obiectivelor, termenele de îndeplinire, responsabilii și sursele de finanțare pentru toate categoriile de deșeuri ce fac obiectul PJGD Sălaj, respectiv: deșeurile municipale, deșeurile de ambalaje, deșeurile de echipamente electrice și electronice, deșeurile din construcții și desființări.

Printre obiectivele/măsurile prevăzute de acest plan se regăsește construirea și operarea de centre de colectare cu aport voluntar pentru fluxurile speciale de deșeuri (deșeuri periculoase menajere, deșeuri voluminoase, deșeuri din construcții și desființări de la populație, deșeuri verzi, deșeuri textile etc.), cel puțin câte unul în fiecare municipiu și oraș.

Principalul obiectiv al centrelor de colectare prin aport voluntar este accelerarea procesului de extindere și de modernizare a sistemelor de gestionare a deșeurilor în România. Accentul este pus pe urmărirea dezvoltării unui management eficientă al deșeurilor, prin suplimentarea capacităților de colectare separată, pregătire pentru reutilizare și valorificare a deșeurilor, în vederea continuării procesului de conformare cu prevederile directivelor specifice și a tranziției la economia circulară.

Necesitatea obiectivului de investiții se fundamentează pe necesitatea implementării colectării selective în conformitate cu prevederile Ordonanței de Urgență nr. 92/2021 privind regimul deșeurilor, art. 60, alin. (1), lit. h), care impune autorităților administrației publice locale asigurarea spatiilor necesare pentru colectarea separată a deșeurilor, ținând cont de reglementările urbanistice şi de cele emise de Ministerul Sănătății, dotarea acestora cu containere specifice fiecărui tip de deșeu și dezvoltă în mod corespunzător centrele înființate potrivit prevederilor art. 10 alin. (2) din Ordonanța de urgență a Guvernului nr. 5/2015, cu modificările și completările ulterioare, pentru a oferi populației posibilitatea de a se debarasa, fără plată, de deșeuri de hârtie și carton, sticlă, metal, materiale plastice, lemn, textile, ambalaje, deșeuri de echipamente electrice și electronice, deșeuri de baterii și acumulatori și deșeuri voluminoase, inclusiv saltele și mobilă și i) asigură spații necesare pentru colectarea separată a deșeurilor periculoase provenite de la populație, mai mult decât pe prognozele pe termen mediu și lung privind evoluția cererii.

Terenul are o suprafață de 3461 mp și cuprinde mai multe construcții, căi de acces, platforme betonate, alei carosabile și pietonale, spații verzi. Conform PUG 2020 al municipiului Zalău, aprobat prin HCL nr. 98 din 27.04.2023, imobilul se află în zona UTR A1 - Subzonă activități productive nepoluante.

Pe teren se află mai multe construcții care se propun a se desființa: 4 clădiri au fost edificate între anii 1978 -1980, acestea având destinația inițială de corp administrativ și spații agroo-zootehnice (hale); conform extrasului de carte funciară există întăbulată și o construcție C5, reprezentată de o platformă betonată și sistemul de canalizare. Ulterior desființării se propune amenajarea/construirea unui centru de colectare a deșeurilor. Din punct de vedere juridic amplasamentul nu este traversat de servituți de utilitate publică.

**Se propune construirea unui centru de colectare a deșeurilor** pe un teren cu suprafața totală de St=3461 mp, **astfel:**

**- indici urbanistici:**

* suprafața construită existentă, Sc.e.=1296 mp; suprafața desfășurată existentă, Sd.e.=1524 mp;
* suprafața construită propusă, Sc.p.=373,5 mp; suprafața desfășurată propusă, Sd.e.=373,5 mp;
* POT existent= 37,446 %; CUT existent=0,44;
* POT propus= 10,792 %; CUT propus=0,108;
* regim de înălţime existent: P/P+E;
* regim de înălţime propus: Copertină P;

**- desfiinţare 5 construcţii existente pe amplasament:**

* C1 – corp administrativ, cu regim de înălțime P+E, Sc=228mp, Sd=456mp;
* C2 – Hală, cu regim de înălțime P, Sc=Sd=653mp;
* C3 – Hală, cu regim de înălțime P, Sc=Sd=191mp;
* C4 – Hală, cu regim de înălțime P, Sc=Sd=224mp;
* C5 – Platformă betonată şi sistem de canalizare, S=1449 mp;

- **realizarea unei zone destinată publicului** constând într-un spațiu amenajat cu 3 locuri de parcare, un container cu destinația de birouri cu grupuri sanitare și depozit de scule, o zonă de depozitare frigorifică destinată animalelor decedate mici (împrejmuită cu acces controlat);

**- amenajarea unei zone care va avea destinația de colectare**, având două subzone, și anume o zona cu containere deschise și copertină metalică de protecție și o altă zonă cu containere închise accesibile din drumul perimetral; în zona containerelor deschise vor fi prevăzute scări mobile pentru acces facil la containerele deschise; ambele zone vor dispune de o platformă prevăzută cu sistem de bordură perimetrală și rigolă de preluare a apelor meteorice;

**- platformă impermeabilizată cu beton asfaltic prevăzută cu următoarele dotări:**

* container de tip baracă pentru administrație - supraveghere, prevăzut cu un mic depozit de scule şi două grupuri sanitare, unul pentru angajatul platformei, altul pentru cetățenii care aduc deşeuri;
* container de tip baracă, frigorific, pentru cadavre de animale mici de casă (pisici, câini, păsări);
* un container de tip baracă pentru colectarea de deşeuri periculoase (vopsele, bidoane de vopsele sau diluanți, medicamente expirate, baterii)
* trei containere prevăzute cu presă pentru colecarea deşeurilor de hârtie/carton, plastic, respectiv textile;
* trei containere închise şi acoperite de tip walk-in, pentru colectarea deşeurilor -electrice/elctronice, a celor de uz casnic (electrice mari - frigidere, televizoare, etc.) şi celor de mobilier din lemn;
* două containere de tip SKIP deschise, pentru deşeuri de sticlă - geam, respectiv sticle/borcane/recipiente;
* trei containere deschise, înalte, de tip ab-roll pentru anvelope, deşeuri metalice, deşeuri de curte/grădină (crengi, frunze, etc);
* trei containere deschise, joase, de tip ab-roll pentru deşeuri din construcții, moloz;
* separator de hidrocarburi pentru toată platforma carosabilă;
* două scări mobile metalice (oțel zincat) pentru descărcarea deșeurilor în containerele deschise înalte;
* stâlpi de iluminat şi camere de supraveghere (7 bucăţi);

- **realizarea unui foraj de observație și control** a stării de calitate a apelor subterane din zona de influență a proiectului, cu adâncimea de min. 6 m, în punctul cu coordonatele Stereo 1970: X(E)=349681; Y(N)=638432;

**- sistem de alimentare cu apă potabilă și evacuare a apelor uzate menajere și pluviale;**

**- amenajare acces auto,** cu lăţimea de 6 m, prevăzut cu poartă batantă, cu structură metalică şi acționare automată;

**- amenajare acces pietonal**, cu lățimea de aprox. 2 m;

**- amenajarea spații verzi** în imediata vecinătate a platformei carosabile.

**b2)** ***cumularea cu alte proiecte existente și/sau aprobate:*** lucrările necesare realizării proiectului nu se suprapun cu alte proiecte existente sau planificate în zonă.

**b3)*utilizarea resurselor naturale, în special a solului, a terenurilor, a apei și a biodiversităţii***:

*În perioada de execuție* vor fi folosite materiale de construcții specifice acestei lucrări, respectiv: apă, nisip, pietriș, beton, beton armat, beton asfaltic, etc. Combustibilul utilizat în perioada de execuție este motorina. Motorina va fi asigurată din stațiile de distribuție carburanți.

*În perioada de exploatare*, pentru obiectele prezentei investiții, nu sunt necesare materii prime și combustibili.

**Alimentarea cu apă potabilă,** pentru asigurarea cerinţei de apă Qmax.zi=0,16 mc/zi (0,002 l/s) se va realiza de la reţeaua stradală existentă pe strada Spicului (PEID cu De=63 mm), prin intermediul unui branşament din conducte de PEID (L=31 m, De=25 mm) şi a unui cămin de apometru amplasat la limita de proprietate, în punctul cu coordonatele Stereo 1970: X(E)=349657; Y(N)=638380.

**Apele uzate menajere**, Qmax.zi=0,16 mc/zi (0,002 l/s), vor fi evacuate în reţeaua stradală existentă pe strada Spicului, prin intermediul unui racord din conducte de PVC (L=7 m, Dn=160 mm), în punctul cu coordonatele Stereo 1970: X(E)=349658; Y(N)=638382.

**Apele pluviale potenţial impurificate cu produse petroliere,** Qpl=20,11 l/scolectate prin rigola propusă în lungul platformei (având dimensiuni de 25x30 cm, până la 25x70 cm, cu panta continuă de minim 0,5%), prin intermediul unei conducte din PVC cu diametrul de 200 mm, vor fi conduse şi epurate într-un separator de hidrocarburi, dimensionat pentru un debit maxim de 25 l/s, iar apoi, prin intermediul unei conducte din PVC (L=167,6 m; Dn=315 mm), vor fi evacuate (gravitaţional) în v. Zalău, în punctul cu coordonatele Stereo 1970: X(E)=349731; Y(N)=638592.

**Apele pluviale convenţional curate** de pe copertină**,** Qpl=4,27 l/s, colectate prin conducte PVC cu Dn=125 mm, vor fi evacuate aval de separator într-un cămin de vizitare pluvial (în care ajung și apele pluviale potențial impurificate epurate prin separator), apoi prin conducta cu Dn=315 mm, vor fi evacuate în v. Zalău.

**Indicatorii de calitate ai apelor pluviale potenţial impurificateepurate** și ai a**pelor pluviale convenţional curate** evacuate în v. Zalău se vor încadra în prevederile HGR nr. 352/2005 și HG nr. 210/2007, pentru modificarea și completarea HG nr.188/2002 (NTPA 001/2005).

**Starea de calitate a apelor subterane din zona de influență a proiectului** (probe recoltate din forajul de hidroobservație propus a fi realizat) va fi monitorizată cu frecvența**anuală,** respectiv se va urmări evoluţia în timp a valorilor indicatorilor: cloruri, sulfați, fosfați, amoniu, azotați, azotiți, Ni, Cu, Cd și fenoli.

**Inundabilitatea amplasamentului** - conform hărților de hazard amplasamentul se află în afara zonelor de protecție și a zonelor inundabile a cursului de apă r. Zalău, la debitul maxim cu probabilitatea de 1 %.

**b4)** ***cantitatea si tipurile de deşeuri generate/gestionate:*** Gestionarea deșeurilor, atât pe timpul execuției cât si în perioada de funcționare se va realiza conform OUG nr. 92/2021 privind regimul deșeurilor, cu modificările ulterioare, aprobată prin Legea nr. 17/2023.

*În perioada de execuţie* a proiectului si după realizarea proiectului vor rezulta deşeuri care, vor fi colectate selectiv si se vor valorifica/elimina numai prin operatori economici autorizați.

*În perioada de exploatare* se dorește colectarea deșeurilor care nu pot fi colectate în sistem din ușă în ușă, respectiv deșeuri reciclabile și biodeșeuri ce nu pot fi colectate în pubelele individuale, precum și fluxurile speciale de deșeuri (deșeuri voluminoase, deșeuri textile, deșeuri din lemn, mobilier, deșeuri din anvelope, deșeuri de echipamente electrice și electronice, baterii uzate, deșeuri periculoase, cadavre de animale, deșeuri de grădină, deșeuri din construcții și demolări).

**b5)** ***poluarea si alte efecte negative:*** se vor respecta limitele prevăzute de normele în vigoare. *Având în vedere că titularul proiectului a prevăzut măsuri si condiții pentru limitarea emisiilor în aer, apă precum și gestionarea corespunzătoare a deșeurilor rezultate, realizarea proiectului va conduce la efecte negative nesemnificative atât pe durata proiectului, cât și după realizarea lui.*

***Măsuri generale pentru protecția factorilor de mediu:***

* respectarea întocmai a tehnologiei de execuție;
* respectarea limitei amplasamentului, a proiectului din documentaţiile avizate;
* alimentarea cu carburanţi, întreţinerea si repararea utilajelor, mijloacelor de transport utilizate se va efectua la unități specializate și amenajate în acest scop;
* în perimetrul de lucru nu vor fi depozitate carburanți, lubrifianţi, deşeuri sau alte materiale periculoase, inflamabile sau nocive;
* personalul care lucrează în executarea lucrărilor va fi instruit și din normele de protecţie a mediului;
* încadrarea emisiilor de poluanți în atmosferă de la mijloacelele de transport în limitele maxime admise;
* monitorizarea mediului în conformitate cu legislația în vigoare;

***Măsuri pentru protecția factorului de mediu aer:***

* folosirea de utilaje moderne, dotate cu motoare ale căror emisii să respecte prevederile legislaţiei în vigoare;
* reducerea vitezei de circulaţie pe drumurile publice a vehiculelor grele pentru transportul echipamentelor şi a materialelor;
* diminuarea la minimum a înălţimii de descărcare a materialelor care pot genera emisii de particule;
* curăţarea roţilor vehiculelor la ieşirea din şantier pe drumurile publice;
* oprirea motoarelor utilajelor în perioadele în care nu sunt implicate în activitate;
* se recomandă stocarea materialelor în grămezi cât mai compacte (raport suprafața/volum cât mai mic);
* deșeurile vor fi evacuate cât mai repede de pe amplasament;
* lucrările cu potențial ridicat de generare a prafului (compactare, manipulări de materiale pulverulente) se vor evita a se realiza în zilele cu vânt puternic. Se vor programa lucrările în funcție de prognoza meteo;
* autovehiculele și utilajele folosite pentru executarea lucrărilor vor respecta condițiile impuse prin verificări tehnice periodice;
* întreținerea curățeniei la locurile de muncă pentru prevenirea formării de pulberi;

*Măsuri* ***pentru protecția factorului de mediu aer*** în etapa de demolare:

* se vor prevedea perdele de protecție și limitare a propagării prafului și pulberilor rezultat din demolare;
* se vor uda/umezi lucrările periodic pentru a limita prăfuirea;
* evacuarea molozului se va face numai prin accesul existent, în condiții de securitate pentru circulația auto și pietonală din zonă. Se vor crea depozite de moloz în spațiul proprietății, de unde se va asigura încărcarea și transportul ritmic în locurile special amenajate.
* operațiile de demolare se vor efectua de regulă la lumina zilei; în cazul în care se impun demolări și pe timpul nopții, se va prevedea iluminare corespunzătoare. Se va interzice accesul în zona de demolare a personalului neinstruit sau a altor personae care nu au legătură cu operațiile de demolare.
* demolarea părților componente ale clădirilor trebuie astfel executate, încât demolarea unei părți din clădire sau a unui element de constructie să nu atragă prăbușirea neprevăzută a altei părți sau altui element care să producă eventuale accidente. Demolarea elementelor se execută manual și/ sau prin utilaje mecanizate, îngrijit, fără producerea de șocuri sau vibrații mari care sa producă demolări necontrolate. Ordinea de desfacere a lucrărilor de construcții va fi in principiu inversă ordinii operațiunilor de montaj folosite la realizarea construcțiilor.
* materialele rezultate din desfacerea construcțiilor se vor depozita temporar până la transportul lor din unitate pe platforme betonate împrejmuite corespunzător.
* executantului lucrărilor îi revine întreaga responsabilitate pentru toate operațiunile de organizare de șantier. Conducătorul responsabil din cadrul echipei de execuție a lucrării se va asigura că tot perimetrul șantierului este împrejmuit corespunzător și că s-au efectuat toate operațiile necesare de debranșare a utilităților din zonele de lucru.
* după finalizarea tuturor operațiunilor de curățire a instalațiilor și a utilajelor se poate trece la etapa de demontare a utilajelor și echipamentelor care se va realiza utilizând metode și tehnici adecvate tipuluide utilaj/echipament (dacă este cazul).

***Măsuri pentru protecția factorului de mediu sol si subsol:***

* dimensionarea lucrărilor la suprafața strict necesară;
* asigurarea stării tehnice corespunzătoare a utilajelor folosite atât pentru evitarea scurgerilor de carburanți și lubrifianți cât și pentru minimizarea emisiilor în aerul atmosferic;
* în cazul producerii de scurgerile de ulei/combustibil/alte produse chimice se va acționa imediat cu mijloace absorbante. Dacă este cazul se va curăţa zona afectată, iar pământul contaminat va fi excavat şi preluat pentru depozitare, tratare sau eliminare de către firme autorizate;
* întreţinerea si repararea utilajelor și mijloacelor de transport se va efectua numai la unități specializate în domeniu;
* depozitarea materialelor de construcții sau a materialului excavat se va face în zonă special amenajate pe amplasament;
* alimentarea cu carburanți a mijloacelor de transport se va face de la stații de distribuție carburanți autorizate, iar pentru utilaje alimentarea se va face numai cu respectarea normelor de protecția a mediului;
* titularul prin antreprenor trebuie să asigure pe amplasament material absorbant pentru a putea interveni în cel mai scurt timp posibil în cazul în care s-ar produce poluări accidentale;
* protejarea terenurilor învecinate prin interzicerea depozitării materialelor de orice fel;
* se vor utiliza numai drumurile desemnate pentru transport materiale;
* titularul prin antreprenor trebuie să se asigure ca deșeurile rezultate pe durata execuției lucrărilor sunt colectate selectiv și depozitate în pubele în funcție de fiecare tip de deșeu;

***Măsuri pentru protecția factorului de mediu apă de suprafață si subterană:***

* dotarea cu material absorbant și intervenția imediată în cazul în care se observă scurgeri, menținerea autovehiculelor într-o bună stare tehnică, staționarea acestora pe platforme betonate;
* indicatorii de calitate ai apelor pluviale, evacuate, se vor încadra în prevederile HGR nr. 352/2005 și HG nr. 210/2007 pentru modificarea și completarea HG nr. 188/2002, (NTPA 001);
* se va respecta strict proiectul de execuție aprobat;
* monitorizarea și verificarea periodică a stării tehnice a utilajelor, echipamentelor și a mijloacelor de transport și păstrarea acestora în condiții bune de funcționare;
* utilajele și vehiculele nu se vor spăla pe amplasament;
* organizarea de șantier nu va fi amplasată în apropierea cursurilor de apă;

***Măsuri pentru protecția așezărilor umane:***

* se vor respecta cu strictețe perimetrul de implementare a proiectului;
* nu se vor ocupa suprafețe suplimentare pentru depozitarea deșeurilor rezultate, depozitarea temporară de material, staționarea/gararea utilajelor;
* se va respecta întocmai tehnologia propusă prin proiect;
* dotările și măsurile prevăzute pentru protecția factorilor de mediu, cât și lucrările ce se vor executa în cadrul investiției propuse asigură încadrarea în concentrațiile maxime admisibile în ceea ce privește emisia și imisia poluanților;

***Măsuri împotriva zgomotului si vibrațiilor:***

* sursele de zgomot si vibrații specifice care se manifestă în timpul execuției lucrării vor dispărea odată cu închiderea șantierului;
* întreținerea și funcționarea la parametrii normali ai mijloacelor de transport, utilajelor de construcție, precum și verificarea periodică a stării de funcționare a acestora, astfel încât să fie atenuat impactul sonor;
* echipamentele fixe producătoare de zgomot trebuie menținute acoperite cu carcase antifonice;
* echipamentele cu funcționare intermitentă trebuie oprite pe durata în care nu sunt utilizate;

***Lucrări de organizare de șantier***:

Organizarea de santier necesara realizarii obiectivului va fi amplasată în incinta obiectivului. Spaţiul pentru organizarea de şantier va fi delimitat şi va cuprinde in obiectivele principale:

* platforma pentru depozitare materiale reutilizabile rezultate din demolare;
* platformă depozitare deşeuri care nu se mai pot utiliza;
* întreaga incintă va fi împrejmuită/delimitată cu gard din plase de oţel sau alte elemente specifice de împrejmuire;
* zona de depozitare deșeuri;

Lucrările necesare organizării de șantier nu constituie surse de poluare pentru mediul înconjurător, astfel că impactul asupra mediului se consideră minim, temporar și după realizarea investiției avându-se grijă ca să se redea terenul la starea inițială.

**b6)** ***riscurile de accidente majore si/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice:*** proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase;

**b7)*riscurile pentru sănătatea umană - de ex., din cauza contaminării apei sau a poluării atmosferice:***

Se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât si pe timpul funcționării construcției.

În proiect s - au prevăzut măsuri obligatorii pentru executantul lucrării astfel încât să se preîntâmpine degradarea componentelor de mediu. În acest sens se vor avea în vedere:

* protejarea solului și subsolului în zonele adiacente obiectivului de lucru;
* interzicerea depozitării de materiale sau staționării utilajelor în albie;
* evitarea poluării apelor și solului cu produse petroliere ca urmare a exploatării utilajelor tehnologice;
* utilizarea de vehicule și utilaje de lucru prevăzute cu motoare cu emisii reduse;
* verificarea periodică și intreținerea corespunzătoare a vehiculelor și utilajelor de lucru;
* restrângerea pe cât posibil a spațiului de depozitarea materiilor prime pe suprafețe rațional dimensionate, lângă obiectivul de execuție;
* managementul corespunzător al deșeurilor;

**c). Amplasarea proiectelor:**

**c1)** ***utilizarea actuală si aprobată a terenurilor:*** conform certificatului de urbanism nr. 687 din 11.07.2023 emis de Primarul Municipiului Zalău, imobilul este constituit din teren cu 5 construcții industriale și edilitare, situat în intravilanul Municipiului Zalău, în suprafață de 3461 mp, înscris în CF nr. 55205 Zalău, proprietate privată a Municipiului Zalău. În CF nu sunt notate sarcini.

Conform PUG Zalău – Zona de activități productive A, Subzona avctivități productive nepoluante UTR A1. Categoria de folosință conform CF – curți, construcții.

Utilizări admise: activități industriale productive și de servicii, distribuția și depozitarea bunurilor și materialelor produse; spații pietonale; spații verzi plantate.

**c2) *bogăţia, disponibilitatea, calitatea si capacitatea de regenerare relative ale resurselor naturale, inclusiv solul, terenurile, apa si biodiversitatea, din zonă si din subteranul acesteia:*** Resursele naturale, inclusiv solul, terenurile, apa și biodiversitatea din zonă si din subteranul acesteia nu sunt limitate sau nu au disponibilitate redusă în zona analizată, astfel prin realizarea proiectului impactul va fi nesemnificativ asupra utilizării resurselor naturale;

**c3) *capacitatea de absorbţie a mediului natural, acordându-se o atenţie specială următoarelor zone:***

* zone umede, zone riverane, guri ale râurilor: nu este cazul;
* zone costiere si mediul marin: nu este cazul;
* zonele montane si forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei si faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum si a celei privind caracterul si mărimea zonelor de protecţie sanitară si hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională si la nivelul Uniunii Europene si relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje si situri importante din punct de vedere istoric, cultural sau arheologic: nu este cazul;

**d). Tipurile si caracteristicile impactului potenţial:**

d1) importanţa si extinderea spaţială a impactului - de exemplu, zona geografică si dimensiunea populaţiei care poate fi afectată: - punctual pe perioada de execuţie. *Conform criteriilor stabilite la punctul b). și c).* *semnificația/importanța impactului asupra factorilor de mediu va fi minoră, nesemnificativă, iar extinderea spațială a impactului va fi locală.*

d2) natura impactului: - *redusă, pe perioada de execuţie și funcţionare.*

d3) natura transfrontalieră a impactului: - nu este cazul; *amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.*

d4) intensitatea si complexitatea impactului: - va fi mică pe perioada de execuţie și funcţionare;

d5) probabilitatea impactului - redusă, în condiţiile exploatării instalaţiilor în conformitate cu procedurile de lucru si respectării măsurilor de reducere a impactului asupra factorilor de mediu propuse prin proiect. *Având în vedere natura materialelor utilizate în realizarea proiectului, probabilitatea apariţiei unor evenimente care să genereze un impact negativ asupra factorilor de mediu este foarte redusă*.

d6) debutul, durata, frecvenţa si reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor și închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente și/sau aprobate: *nu este cazul;*

d8) posibilitatea de reducere efectivă a impactului: *nu este cazul, respectarea legislației în vigoare și respectarea condițiilor din prezenta Decizie etapă de încadrare.*

**II.** Proiectul propus **nu intră** sub incidenţa art. 28  din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei si faunei sălbatice, aprobată cu modificări si completări prin Legea nr. 49/2011, cu modificările si completările ulterioare, deoarece amplasamentul proiectului nu este situat ȋn arii protejate de interes naţional, comunitar sau internațional, conform coordonatelor Stereo 70 prezentate în documentaţie;

**III. Motivele pe baza cărora s-a stabilit necesitatea neefectuării *evaluării impactului asupra corpurilor de apă* sunt următoarele:**

- proiectul propus **intră** sub incidenţa prevederilor art. 48 si 54 din Legea apelor nr. 107/1996, cu modificările și completările ulterioare;

Localizarea proiectului:

**Amplasament:** intravilanul municipiului Zalău, conform extras Carte Funciară nr. 55205, Zalău, în suprafață de 3461 mp; bazinul hidrografic Someș–Crasna, curs de apă cadastrat v. Zalău (II-2.017.00.00.00.0).

**Corp de apă de suprafață:** RORW2.2.17\_B1, Zalău.

**Corp de apă subteran:** adâncime, ROCR08, Arad-Oradea-Satu Mare;

Lucrările propuse în proiect au drept scop desființarea construcțiilor (ansamblu de 4 clădiri, edificate între anii 1978 -1980, cu destinația inițială de corp administrativ și spații agroo-zootehnice, hale) identificate pe amplasament și construirea unui centru de colectare a deșeurilor cu aport voluntar pentru fluxurile speciale de deșeuri (deșeuri periculoase menajere, deșeuri voluminoase, deșeuri din construcții, deșeuri verzi, deșeuri textile, etc.). Amplasamentul obiectivului se află în intravilanul municipiului Zalău, str. Spicului, Cf. Nr. 55205, fiind proprietate privată a Municipiului Zalău. Terenul are o suprafață de 3461 mp și cuprinde mai multe construcții, căi de acces, platforme betonate, alei carosabile și pietonale, spații verzi.

Principalul obiectiv al centrului de colectare prin aport voluntar este accelerarea procesului de extindere și de modernizare a sistemului de gestionare a deșeurilor, accentul fiind pus pe urmărirea dezvoltării unui management eficient al deșeurilor, prin suplimentarea capacităților de colectare separată, pregătire pentru reutilizare și valorificare a deșeurilor, în vederea continuării procesului de conformare cu prevederile directivelor specifice și a tranziției la economia circulară.

Proiectul este necesar și oportun în vederea respectării legislației specifice privind gestionarea deșeurilor, îmbunătățirii infrastructurii fizice de bază în zonă, creșterii nivelului de confort al locuitorilor, protecției mediului şi implicit protecţiei calității apelor subterane și de suprafață.

- în conformitate cu decizia: *pentru proiectul propus nu este necesară elaborarea Studiului de Evaluare a Impactului asupra Corpurilor de Apă*, decizie eliberată de către SGA Sălaj, nr. 78/21.12.2023 înregistrată la APM Sălaj cu nr. 9828/21.12.2023, decizie justificată prin următoarele: lucrările prevăzute în proiect nu vor avea impact asupra corpurilor de apă;

* Respectarea măsurilor si condiţiilor de realizare a proiectului în conformitate cu ***Avizul de gospodărire a apelor nr. SJ - 00 din 00.00.2024,*** eliberat de ***Sistemul de Gospodărire a Apelor Sălaj***:
* Începerea execuției se va anunța cu 10 zile înainte la Sistemul de Gospodărire a Apelor Sălaj.
* Recepția lucrărilor se va face în prezența delegatului Sistemului de Gospodărire a Apelor Sălaj.
* Dacă înainte de data începerii execuției lucrărilor sau pe parcursul execuției acestora apare orice situație în care este necesară modificarea avizului de gospodărire a apelor, titularul investiției va solicita Aviz de gospodărire a apelor modificator, conform Ordinului ministrului apelor şi pădurilor nr. 828/04.07.2019.
* **Se va monitoriza anual starea de calitate a apelor subterane din zona de influență a proiectului (prin forajul de hidroobservație propus) cf. Art. 17, alin. d), din Legea Apelor nr. 107/1996, cu modificările și completările ulterioare.**
* Pe parcursul execuţiei lucrărilor se vor lua toate măsurile care se impun pentru evitarea poluării apelor, pentru protecţia factorilor de mediu, a zonelor apropiate, luându-se după caz măsuri de prevenire şi combatere a poluărilor accidentale.
* Pe parcursul execuției lucrărilor constructorul și beneficiarul au obligația de a asigura scurgerea liberă a apelor, depozitarea de materiale sau staționarea utilajelor în albia v. Zalău fiind interzisă. De asemenea se vor lua măsuri de prevenire și combatere a poluărilor accidentale, în special cu produse petroliere ca urmare a exploatării utilajelor.
* Este interzisă degradarea albiei și malurilor pe parcursul execuției lucrărilor. Se vor lua toate măsurile necesare pentru apărarea obiectivelor socio-economice și terenurilor riverane împotriva inundațiilor, atât pe parcursul execuției, cât și pe parcursul exploatării.
* Beneficiarul va fi pregătit permanent pentru a lua măsuri și a face lucrări de apărare la viituri a obiectivului aflat în execuție.
* Pentru punerea în siguranță a lucrărilor de artă se vor lua măsuri de asigurare a stabilității albiei și malurilor în zona acestora.
* Pe perioada execuției lucrărilor de investiții se interzice extracția de nisipuri și pietrișuri din albiile cursurilor de apă fără aviz și autorizație de gospodărire a apelor.
* Orice avarie survenită la lucrări în timpul execuției sau exploatării acestora, datorită fenomenelor hidro-meteorologice periculoase independente de activitatea de întreținere și exploatare a lucrărilor hidrotehnice, intră în sarcina beneficiarului.
* La terminarea lucrărilor se vor dezafecta și reda folosinței inițiale terenurile ocupate provizoriu cu drumuri de acces și platforme de lucru.
* În cazul producerii unor daune de orice fel riveranilor, beneficiarul va suporta integral cheltuielile generate de remedierea acestora.
* La punerea în funcţiune a lucrărilor avizate beneficiarul va solicita și va obţine autorizaţia de gospodărire a apelor, conform prevederilor Legii Apelor nr. 107/1996, cu modificările şi completările ulterioare.
* Avizul de gospodărire a apelor îşi menţine valabilitatea pe toată durata de realizare a lucrărilor, dacă execuţia acestora a început la cel mult 24 de luni de la data emiterii acestuia şi dacă au fost respectate prevederile înscrise în aviz; în caz contrar, avizul îşi pierde valabilitatea.

***Caracteristicile proiectului si/sau condiţiile de realizare a proiectului:***

* Respectarea condiţiilor din ***Avizul de gospodărire a apelor nr. SJ - 00 din 00.00.2024,*** eliberat de ***Sistemul de Gospodărire a Apelor Sălaj***.
* Respectarea prevederilor art. 20 alin. (1) din Legea nr. 292/2018: "*În situaţia în care, după emiterea acordului de mediu si înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări*."
* În cadrul organizării de şantier, după caz, precum și pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele si legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor și depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. MS nr. 119/2014, cu modificările ulterioare, privind nivelul de zgomot.
* Înterzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică si economică, luarea măsurilor pentru neutralizarea si eliminarea acestora, evitându-se sau reducându-se impactul asupra mediului.
* Prevenirea accidentelor si limitarea consecințelor acesora.
* Se vor lua toate măsurile necesare pentru a preveni producerea de pulberi (praf) în toate fazele proiectului.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe si preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă si controlată a deșeurilor pe categorii, valorificarea celor reciclabile si eliminarea celor nerecuperabile prin firme specializate si autorizate, conform prevederilor OUG nr. 92/2021, privind regimul deșeurilor cu modificările ulterioare, aprobată prin Legea nr. 17/2023.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului si înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Conform art. 43, alin. 3-4 din anexa. nr. 5 la procedură, din Legea nr. 292/2018 *privind evaluarea impactului anumitor proiecte publice si private asupra mediului*: (3) La finalizarea proiectelor publice si private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează si face parte integrantă din procesul-verbal de recepţie la terminarea lucrărilor;

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat si care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările si completările ulterioare.

    Se poate adresa instanţei de contencios administrativ competente si orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice si private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice si private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită si trebuie să fie echitabilă, rapidă si corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice si private asupra mediuluisi ale Legii contenciosului administrativ nr. 554/2004, cu modificările si completările ulterioare.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV,**

**dr. ing. Aurica GREC**

Şef Serviciu Avize, Acorduri, Autorizaţii,

ing. Gizella BALINT

Întocmit,

cons. Hajnalka MATE - GYORGY